TOPพุงกางกำไร300%PTTGCแจ่ม
&#8220;ไทยออยล์&#8221; กำไรไตรมาส 3 ทะลัก 1 หมื่นล้านบาท ส่วน PTTGC กำไร 12,909 ล้าน
7 พ.ย. 2555

“ไทยออยล์” กำไรไตรมาส 3 ทะลัก 1 หมื่นล้านบาท ส่วน PTTGC กำไร 12,909 ล้าน
นายวีรศักดิ์ โฆสิตไพศาล ประธานเจ้าหน้าที่บริหาร บริษัท ไทยออยล์ (TOP) เปิดเผยว่า ผลประกอบการงวดไตรมาส 3 ปีนี้ มีกำไรสุทธิ 10,072 ล้านบาท เพิ่มขึ้น 299.99% เมื่อเทียบกับช่วงเดียวกันปีก่อนที่มีกำไรสุทธิ 2,518 ล้านบาท ขณะที่ผลประกอบการงวด 9 เดือน มีกำไรสุทธิ 10,394 ล้านบาท ลดลง 19.98% เมื่อเทียบกับช่วงเดียวกันปีก่อนที่มีกำไรสุทธิ 12,991 ล้านบาท
สาเหตุที่กำไรไตรมาส 3 เพิ่มขึ้นเป็นผลจากตลาดน้ำมันฟื้นตัวจากปลายไตรมาส 2 หลังจากตลาดคลายความกังวลปัญหาหนี้ยุโรป รวมทั้งสหรัฐได้ออกมาตรการผ่อนคลายเชิงปริมาณรอบที่ 3 และอุปทานน้ำมันดิบที่ตึงตัวในหลายภูมิภาคทั่วโลกหนุนให้ราคาน้ำมันฟื้นตัวขึ้น 17 เหรียญสหรัฐต่อบาร์เรล ส่งผลให้กำไรขั้นต้นจากการผลิตรวมผลกระทบจากสต๊อกน้ำมันเพิ่มขึ้นมาอยู่ที่ 13.4 เหรียญสหรัฐต่อบาร์เรล 
บริษัทมีกำไรก่อนหักภาษีและค่าเสื่อมเพิ่มขึ้นมาอยู่ที่ 11,653 ล้านบาท โดยมีต้นทุนการเงิน 600 ล้านบาท และกำไรจากอัตราแลกเปลี่ยน 989 ล้านบาท และเมื่อหักค่าใช้จ่ายภาษีเงินได้ 386 ล้านบาท ทำให้บริษัทมีกำไรสุทธิ 10,072 ล้านบาท 
ด้านบริษัท พีทีที โกลบอล เคมิคอล (PTTGC) เปิดเผยไตรมาส 3 ปีนี้ มีกำไรสุทธิ 12,909 ล้านบาท เพิ่มขึ้น 6,870 ล้านบาท หรือ 114% จากไตรมาส 3 ปี 2554 และเพิ่มขึ้น 12,059 ล้านบาท หรือเพิ่มขึ้น 14.17 เท่า จากไตรมาสก่อนหน้า ส่วนงวด 9 เดือน มีกำไรสุทธิ 23,613 ล้านบาท โดยกำไรที่ดีขึ้นมาจากราคาน้ำมันดิบสูงขึ้น ทำให้ส่วนต่างราคาผลิตภัณฑ์ปิโตรเลียม อะโรเมติกส์และโอเลฟินส์ปรับตัวสูงขึ้น